**Udvidet tilsynsguide for kvægpasserne i**

**Københavns Kogræsserlaug**

**– *ved akutte situationer, ring til tlf. 42 20 07 62***

Her kan du læse, hvad du skal tjekke for at kunne konstatere, at dyrene har det godt, og alt er som det skal være. Det er sjældent, at der er problemer med græssende kødkvæg. Især er vores racer nemme at passe og omgås. Dyrene har normalt stor respekt for elhegnet og er almindeligvis meget rolige og selskabelige.

Du skal gøre og tjekke følgende 9 ting i forbindelse med dit tilsyn:

**FØR TILSYN**

# Læs tilsynsloggen

På Podio under workspacet ’Tilsyn’ finder du en knap, der hedder Tilsynslog. Her kan du se de gamle tilsynslogs. Kig igennem de nyeste for at se, om der er ting, du skal følge op på.

# Orientér dig om, i hvilken fold dyrene befinder sig i

Vi har fire folde; Nordfolden, Sydfolden, Vestfolden og Østfolden (den gamle strandeng) til rådighed (se kort). Alle dyrene er som udgangspunkt altid samlet, men flyttes rundt mellem foldene i løbet af sæsonen. Brug tilsynsloggen til at orientere dig om, hvor dyrene befinder sig på nuværende tidspunkt.

Medbring gerne en pose til at samle skrald i, som du støder på under dit tilsyn. I foråret eller hvis det har regnet meget, kan det være en god idé at være iført gummistøvler i Vestfolden.

**UNDER SELVE TILSYNET – OBLIGATORISK DEL**

# Tæl dyrene

Der skal være 18 kvier.

Hvis du ikke kan finde alle dyrene, så skal du tjekke hele hegnet rundt og se, om det er beskadiget, eller der er friske kokasser og fodspor på ydersiden af hegnet. Ring til din gruppekoordinator, hvis dette er tilfældet.

Hvis der ikke er tegn på udbrud, så gemmer de manglende dyr sig nok et sted i folden. Skriv da dine observationer i loggen.

# Tjek, om dyrene ser raske ud

Kvæg er flokdyr, og går der et dyr for sig selv, kan der være tegn på problemer. Se efter:

* Om dyret halter eller ømmer sig ved gang - det kan skyldes klov- eller benproblemer
* Udflåd ved øjnene – lidt udflåd betyder normalt ikke noget, men hvis det er voldsomt, skal det behandles, da det kan være meget generende, hvis der f.eks. er mange insekter.
* Om dyrene hoster. Det er ikke unormalt, at dyrene hoster engang i mellem, men gentagende hosten kan være tegn på et problem. Notér i loggen, hvis de hoster, så kan vi følge med i, om det er et enkeltstående tilfælde eller om det er noget, der skal tages hånd om. Hosten kan skyldes indvoldsorm eller leverikter. Det optræder hovedsageligt om efteråret, hvis der har været meget vådt. Dyrene vil hoste en del og i værste tilfælde blive afmagrede.
* Om dyrene i det hele taget ser tilpasse ud. Dyrene vil normalt enten sove, tygge drøv, græsse eller være i anden form for bevægelse. Hvis de blot står stille og hænger med ørene, kan det være et tegn på, at noget er galt. Dyrenes pels vil normalt også være helt ren og pæn. Hvis der hænger kager af lort i pelsen, er det også et tegn på, at noget kan være galt.

Hvis du observerer problemer, så notér, hvis muligt, hvilket dyr (øremærkenummer) det drejer sig om. Tag også meget gerne billeder. Dette er en stor hjælp - både til at identificere problemet, men også til at kunne genkende den pågældende kvie efterfølgende.

Dyrene bruger en stor del af deres tid på at ligge og tygge drøv. Hvis dette er tilfældet under dit tilsyn, så skal du bare lade dem ligge, og altså kun tjekke om de halter, hvis de i forvejen står op. Med mindre, at der selvfølgelig i forvejen er problemer med et dyr, som du skal følge op på.

Fordi dyrene ikke er drægtige, vil de komme i brunst ca. hver 3. uge. I den forbindelse opstår der magtkampe mellem dyrene, hvor de stanger hinanden og springer op på hinanden for at vise, hvem, der bestemmer. Brunsten varer et par dage, og kan undertiden give en smule uro i flokken. Dette er helt naturligt.

# Tjek hegnet

I tilsynskassen (se kortet) ligger en spændingsmåler til kontrol af det elektriske hegn. Enden af ledningen sættes i jorden, og den lille krog hægtes på hegnet, én hegnstråd af gangen. På strømmåleren er en række lys, der indikerer strømstyrken. Hvis kun nederste lys blinker skal dette noteres i loggen. Er der for lidt strøm på hegnet, kan det skyldes, at der gror urter og græs op i hegnstråden, og skaber jordforbindelse, hvilket reducerer strømstyrken. Fjern eventuelt dette eller notér i loggen hvor det er.

I Sydfolden og Nordfolden skal strømmen måles på begge sider af den store hovedlåge.

Der er kun strøm på hegnet i de folde, hvor dyrene er.

Skulle måleapparatet undtagelsesvis være ude af drift (dette noteres i loggen), kan man kontrollere ved at berøre hegnstråden med et græsstrå. Det kildrer kun ganske lidt.

På din tur rundt i folden må du gerne være opmærksom på, om hegnspælene står som de skal, og rette dem, som står skævt. Bemærk, at det kun er hver 2. stolpe der skal sidde fast i jorden.

# Tjek om dyrene har vand

Der er søer i alle foldene. Du kan se placeringen på kortet. Tjek om der er vand i søerne. Søerne er ved at tørre ud, når vandstanden er under 5-10 cm. Ved udtørring kan dyrene få vand fra vandkarret.

**UNDER SELVE TILSYNET – VALGFRI DEL**

# ”Snak” med dyrene

For at lette håndteringen af dyrene, når de skal flyttes eller indfanges, er det bedst, hvis de er vant til mennesker. Dyrene er nysgerrige og vil gerne snakkes til, men bryder sig som regel ikke om at blive rørt ved. Husk at respektere dyrene, hvis de flytter sig væk fra dig. Lad dem komme til dig. Stik hånden frem, og lad dem snuse til eller slikke på din hånd, men husk at holde øje med hornene. Dyrene kan godt finde på pludseligt at virre med hovedet pga. fluer. Bevæg dig stille og roligt i nærheden af flokken, og vis ikke, hvis du evt. er lidt bange. Pas på med at gå ind mellem dyrene. De gør ingenting, men de er meget nysgerrige og hvis du er omringet af nysgerrige dyr, så risikerer du, at de bagerste begynder at skubbe, da de også vil se, hvad der foregår.

Undgå at fodre dyrene med godbidder (æbler, gulerødder og lignende). De bliver hurtigt vant til det, og begynder derefter at tigge aggressivt hos alle mennesker i folden. Alle brugere af Amager Fælled skal kunne færdes frit i foldene. Også dem, der ikke bryder sig om at blive jagtet af 18 godbidsultne kvier på 350 kg ☺

**EFTER TILSYN**

# Opret en Tilsynslog

Du kan også oprette tilsynsloggen mens du udfører tilsynet, hvis du adgang til Podio-app’en.

På Podio under workspacet ’Tilsyn’ finder du knappen Tilsynslog.

Opret en ny log, udfyld den med de observationer, du har gjort dig om ovenstående punkter, og skriv også gerne om evt. andre iagttagelser/oplevelser. Tilsynsloggen skal oprettes og udfyldes samme dag som tilsynet er udført på. Hvis du ikke har mulighed for selv at skrive loggen på Podio, så skriv en mail til info@kkgl.dk med dine observationer, og informér din gruppekoordinator fra bestyrelsen.

**Tag meget gerne en håndfuld billeder! Der er mange af medlemmerne, som følger med i tilsynsloggerne, og det er en stor glæde at kunne se dyrene, selvom man ikke lige har været forbi folden den dag.**

Du må meget gerne skrive om botaniske observationer, om fugle- og insektlivet, eller andre oplevelser du har gjort dig undervejs. Et væsentligt formål med foreningen er at være med til at forøge biodiversiteten i området. Det kan dine iagttagelser og notater være en hjælp til at dokumentere, og disse kan evt. bruges i nyhedsbreve, på hjemmesiden og i det videre arbejde.

**Her kan du se eksempler på noter til logbogen:**

* Opfølgning på bemærkninger fra i går
	+ ”Der var ingen særlige bemærkninger fra i går” eller
	+ ”I går stod der at nr. x hoster. Det gjorde hun ikke i dag”
* Om alle dyrene er der
	+ ”Alle dyrene er talt”
	+ ”En ko er løbet ud!” (I dette tilfælde skal du ringe til vagttelefonen omgående)
* Om alle dyrene så ud til at have det godt
	+ ”Alle 18 så ud til have det godt” eller
	+ ”Vi skal holde øje med nr. x’s venstre forben, hun gik lidt underligt”
* Om du har snakket mere dyrene
	+ ”Var inde ved dyrene, nr. x og nr. y ville ikke så gerne snakket” eller
	+ ”Var ved hegnet, alle kom hen for at snakke”
* At hegnet er tjekket
	+ ”Alt i orden med hegnet” eller
	+ ”Hegnet i orden, men hold øje med gren ved sydenden hænger tæt på hegnet, skal måske klippes ned. Kan nogen tage en grensaks med i morgen?”

**Hvis du oplever problemer eller er i tvivl om noget, kontakt da din gruppekoordinator fra bestyrelsen. Ved akutte situationer, hvor din gruppekoordinator ikke kan kontaktes, ring da til vores vagttelefon på: *42 20 07 62***

 **Rigtig god fornøjelse!**